**Început de toamnă**

*MarianP*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Început de toamnă

Am ochii sastisiţi de-atâta vină

Şi pietre cubice de hău pavează vântul,

Nu pot înainta şi nici păşi pământul,

Pe panglici lungi, nopţi devorând lumină.

Îmi încolţesc în palpitaţii, idiomatic,

Din despletiţii pescăruşi de veşnicie

Regretele din necuvant şi reverie,

Dar e tardiv în augustul deja tomnatic.

Se sprijină de balustrada ruginie

Corvoadele din nepăsarea depărtării,

Cu cine să ciocnesc la malul mării

O cupă cu frunziş de nostalgie?

Am rătăcirile pictate-n palma vieţii

Deşi e doar un început de canonadă

Din pomi şi crengi se scutură monadă

De frunze arămii, ce îmi zidesc pereţii.

O nenăscută toamnă e-n chemări,

Dar puntea grea, cu lespezi de răpciune

Le plimbă-n sus şi jos, nu vrea s-adune

Cuvintele nevindecate de visări.

Am adunat atâta vină-n fir de vânt,

Dar nici un Eol nu mai vămuieşte veri

În toamna începutului cu gust de ieri…

Cu cine să mă-mbăt turnând cuvânt?

Aş vrea s-aduc, din sâmbure de toamnă

La temelia unor amintiri cu briantine,

Un apeduct cu ploi în seri caline

Într-un septembrie al nostru, dragă Doamnă.

Marian Puscasiu

Septembrie 2015